ai4bharat/Pralekha huggingface dataset:
பாதுகாப்பு அமைச்சகம்
இந்திய - இலங்கை கடற்படை இடையே, ஸ்லிநெக்ஸ்-20 கூட்டு பயிற்சி
இந்தியா-இலங்கை கடற்படைகளுக்கு இடைய ‘ஸ்லிநெக்ஸ்-20’ என்ற பெயரில் இருதரப்பு கூட்டு பயிற்சி இலங்கையின் திரிகோணமலைக்கு அப்பால், அக்டோபர் 19ம் தேதி முதல் 21ம் தேதி வரை நடக்கிறது. இந்த பயிற்சியில் இலங்கை கடற்படை சார்பில் எஸ்எல்என் சயூரா என்ற ரோந்து கப்பலும், கஜபாகு என்ற பயிற்சி கப்பலும் ரியர் அட்மிரல் பண்டாரா ஜெயதிலகா தலைமையில் கலந்து கொள்கின்றன. இந்திய கடற்படை சார்பில் நீர்மூழ்கி கப்பல்களை அழிக்கும் ஐஎன்எஸ் கமோர்தா, ஐஎன்எஸ் கில்டன் ஆகிய போர்க்கப்பல்கள் கிழக்கு மண்டல கடற்படை தலைமை அதிகாரி ரியர் அட்மிரல் சஞ்சய் வத்சயன் தலைமையில், கலந்து கொள்கின்றன. இது தவிர, இந்திய போர்க் கப்பல்களில் இருக்கும் நவீன இலகு ரக ஹெலிகாப்டர்கள் மற்றும் சேத்தக் ரக ஹெலிகாப்டர்கள், கடற்படையின் டோர்னியர் ரோந்து விமானம் ஆகியவையும் இந்த கூட்டு பயிற்சியில் பங்கேற்கின்றன.
இதற்கு முன்பு ‘ஸ்லிநெக்ஸ்’ கூட்டு பயிற்சி கடந்த ஆண்டு செப்டம்பர் மாதம் விசாகப்பட்டினம் அருகே நடந்தது.
இரு தரப்பு கடற்படைகள் இடையே பரஸ்பர புரிதலை அதிகரிக்கவும், சிறந்த நடைமுறைகளை பகிர்ந்து கொள்ளவும் இந்த ஸ்லிநெக்ஸ்-20 கூட்டு பயிற்சி உதவும். மேலும், உள்நாட்டில் தயாரிக்கப்பட்ட இந்திய போர்க்கப்பல்கள் மற்றும் இலக ரக விமானங்களின் திறனையும், இந்த கூட்டு பயிற்சி வெளிப்படுத்தும்.
ஆயுத பயிற்சி உட்பட பல பயிற்சிகளை இரு நாட்டு போர்க்கப்பல்களும் மேற்கொள்ளவுள்ளன.
கொவிட்-19 பின்னணியில், நேரடியாக தொடர்பு கொள்ளமால், நடுக் கடலில் இந்த பயிற்சி மேற்கொள்ளப்படுகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1665683
பஞ்சாயத்து ராஜ் அமைச்சகம்
ஹைதராபாத்தில் உள்ள தேசிய ஊரக வளர்ச்சி மற்றும் பஞ்சாயத்து ராஜ் நிறுவனத்தில் 2023 செப்டம்பர் 4 மற்றும் 5 ஆகிய தேதிகளில் இரண்டு நாள் தேசிய ஆலோசனைப் பயிலரங்கம் நடைபெறுகிறது - . "மாற்றத்தை உருவாக்கும் அமைப்புகள்" அல்லது "மாற்றத்தின் முகவர்களாக" ஊராட்சிகள் செயல்படுத்துவதற்கான செயல்திட்டம் குறித்து பயிலரங்கில் விவாதிக்கப்படும்
பஞ்சாயத்து ராஜ் அமைச்சகம் 2023 செப்டம்பர் 4 மற்றும் 5 ஆகிய தேதிகளில் ஹைதராபாத்தில் உள்ள தேசிய ஊரக வளர்ச்சி மற்றும் பஞ்சாயத்து ராஜ் நிறுவனத்தில்  இரண்டு நாள் தேசிய ஆலோசனை பயிலரங்குக்கு ஏற்பாடு செய்துள்ளது.
பஞ்சாயத்து ராஜ் அமைச்சகத்தின் செயலாளர் திரு சுனில் குமார், உள்ள தேசிய ஊரக வளர்ச்சி மற்றும் பஞ்சாயத்து ராஜ் நிறுவன தலைமை இயக்குநர் டாக்டர் ஜி.நரேந்திர குமார் மற்றும் பஞ்சாயத்து ராஜ் அமைச்சகத்தின் கூடுதல் செயலாளர் டாக்டர் சந்திரசேகர் குமார் ஆகியோர் தொடக்க அமர்வில் சிறப்புரையாற்றுகின்றனர்.
இந்தப் பயிலரங்கம் பஞ்சாயத்து ராஜ் அமைச்சக அதிகாரிகள் மற்றும் மாநில அரசுகளின் மூத்த அதிகாரிகள், கள வல்லுநர்கள், சமூக அமைப்புகளின் பிரதிநிதிகள் ஆகியோரை ஒருங்கிணைக்கும். நாடு முழுவதிலுமிருந்து பஞ்சாயத்து ராஜ் அமைப்புகளின் தேர்ந்தெடுக்கப்பட்ட பிரதிநிதிகள் மற்றும் நிர்வாகிகள் மற்றும் சம்பந்தப்பட்ட பிற தரப்பினர் இதில் பங்கேற்று, வளர்ந்து வரும் பிரச்சினைகள் குறித்து விவாதித்து தொலைநோக்குத் திட்டம் 2047-ஐ வகுப்பதற்கான பரிந்துரைகளை வழங்குவார்கள்.
ஊராட்சி நிர்வாகத்தில் உள்ள முக்கியமான பிரச்சினைகள் குறித்து விவாதிக்கப்பட்டு, "மாற்றத்தை உருவாக்கும் அமைப்புகள்" அல்லது "மாற்றத்தின் முகவர்களாக" ஊராட்சிகள் செயல்படுத்துவதற்கான செயல்திட்டத்தை வகுப்பது குறித்து பயிலரங்கில் விவாதிக்கப்படும்.
இந்த தேசிய ஆலோசனைப் பயிலரங்கம், 2030 ஆம் ஆண்டிற்குள் பஞ்சாயத்து ராஜ் நிறுவனங்கள் மூலம் கிராமப்புறங்களில் நிலையான வளர்ச்சி இலக்குகளை அடைவதற்கான கூட்டு முயற்சிகளை விரைவுபடுத்துவதற்கும், தொடர்ச்சியான நடவடிக்கைகளை மேம்படுத்துவதற்கும் ஒரு சிறந்த வாய்ப்பாக அமையும். இரண்டு நாள் தேசிய ஆலோசனைப் பயிலரங்கின்போது தெரிவிக்கப்படும் புதிய யோசனைகள், பஞ்சாயத்து ராஜ் நிறுவனங்களின் செயல்திறனை அதிகரிக்கவும், பணி நெறிமுறைகளை மேம்படுத்தவும் உதவும்.
(
PIB Headquarters
சென்னை விமான நிலையத்தில் ரூ. 67.7 லட்சம் மதிப்பிலான 1.6 கிலோ தங்கம், ரூ.9 லட்சம் மதிப்பிலான பிரிட்டிஷ் பவுண்ட் ஆகியவை சுங்கத்துறையால் பறிமுதல் – ஒருவர் கைது
சென்னை விமான நிலையத்தில் வியாழக்கிழமை காலையில், பாங்காக்கிற்கு இண்டிகோ விமானம் மூலம் செல்லவிருந்த சென்னையைச் சேர்ந்த தஸ்லீமா பானு  என்பவரிடம் குடியேற்ற அனுமதிக்குப் பின்னர், புறப்பாடு முனையத்தில் இடைமறித்து விசாரணை நடைபெற்றது. அவரது கைப்பையை பரிசோதித்த போது, மறைத்து வைக்கப்பட்ட வெளிநாட்டு கரன்சி கண்டுபிடிக்கப்பட்டது. அவரிடம் இருந்து ரூ. 9 லட்சம் மதிப்புள்ள 9,950 பிரிட்டிஷ் பவுண்டு கரன்சி நோட்டுகள் 1962 ஆம் ஆண்டின் சுங்கச் சட்டம், 2015 அந்நிய செலாவணி பராமரிப்புச் சட்டத்தின்கீழ் பறிமுதல் செய்யப்பட்டன.
மற்றொரு சம்பவத்தில் கொழும்புவிலிருந்து இலங்கை ஏர்லைன்ஸ் விமானம் மூலம் வந்த சென்னையைச் சேர்ந்த வாசுதேவன்  என்பவரிடம் அவரது உடைமைகளைப் பரிசோதித்தபோது, 623 கிராம் எடையுள்ள ரூ.25.78 லட்சம் மதிப்பிலான 29 தங்க பிஸ்கெட்டுகள் கண்டுபிடிக்கப்பட்டு பறிமுதல் செய்யப்பட்டது.
இதேபோல, துபாயில் இருந்து வந்த சென்னையைச் சேர்ந்த நூர் முகமது , திருச்சியைச் சேர்ந்த சாகுல் ஹமீது , ராமநாதபுரத்தைச் சேர்ந்த ஹைதர் அலி  ஆகியோரை சோதனையிட்டபோது, ஆசனவாயிலில் மறைத்து எடுத்து வரப்பட்ட எட்டு பண்டல் தங்கப்பசை கண்டுபிடிக்கப்பட்டது. ரூ.42 லட்சம் மதிப்பிலான மொத்தம் ஒரு கிலோ எடைகொண்ட தங்கப் பசை 1962 சுங்கச் சட்டத்தின் கீழ், பறிமுதல் செய்யப்பட்டது.
ரூ.76.78 லட்சம் மதிப்புள்ள தங்கம் மற்றும் பிரிட்டிஷ் கரன்சி பறிமுதல் செய்யப்பட்டது குறித்து, புலன் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பு தெரிவிக்கிறது.
கப்பல் போக்குவரத்து அமைச்சகம்
பெரும் துறைமுகங்களுக்கான கருவூல முதலீட்டை மேம்படுத்த புதிய வழிகாட்டுதல்களை வெளியிட்டது கப்பல் அமைச்சகம்
துறைமுகங்களில் கூடுதல் நிதியை ரூ. 150 கோடியாக அதிகரிக்க வாய்ப்பு
இந்தியாவின் பெரும் துறைமுகங்களில் லாபத்தை ஊக்கும் இயக்கத்தின் ஒரு பகுதியாக பல்வேறு முயற்சிகளை கப்பல் துறை அமைச்சகம் மேற்கொண்டுள்ளது. ஓய்வூதியம், வருங்கால வைப்பு மற்றும் கூடுதல் நிதிகளை துறைமுகங்கள் கருவூலத்தில் முதலீடு செய்ததற்காக பெறப்படும் பயன்களை மேம்படுத்துவது ஒரு பெரும் முயற்சியாகும். அனைத்து துறைமுகங்களும் இந்த நிதிகளை ரூ. 33,000 கோடி அளவுக்கு முதலீடு செய்து அதன் மூலம் சுமார் ரூ. 2,700 கோடி அளவுக்கு வட்டி பெற்று வருகின்றன. இந்த தொகையை மேலும் அதிகரிப்பதற்கான வழிகளை காணும் வகையில், இந்தப் பயன்களை ரூ. 150 கோடி அளவுக்கு மேம்படுத்தும் வகையில் வருங்கால வைப்பு மற்றும் கூடுதல் நிதிக்கான வழிகாட்டுதல்களில் யுக்திபூர்வமான மாற்றத்தை செய்ய அமைச்சகம் முன்வந்துள்ளது.
புதிய வழிகாட்டுதல்களின்படி, இந்த நிதிப் பயன்கள் 2018-19 நிதியாண்டில் பெரும் துறைமுகங்களின் கணக்கு புத்தகத்தில் தெரியவரும் என எதிர்பார்க்கப்படுகிறது. இந்தியாவின் 12 பெரும் துறைமுகங்களான காண்ட்லா, மும்பை துறைமுக அறக்கட்டளை, ஜே.என்.பி.டி., கோவா, புதிய மங்களூர், கொச்சின், தூத்துக்குடி, சென்னை, எண்ணூர், விசாகப்பட்டினம், பாரதீப் மற்றும் கொல்கத்தா/ஹால்தியா ஆகியவற்றின் கருவூல முதலீடுகள் பெரும் துறைமுக அறக்கட்டளை சட்டம் 1963 பிரிவு 88ன்படி நிர்வகிக்கப்படுகிறது. ஓய்வூதியம், வருங்கால வைப்பு மற்றும் கூடுதல் நிதி தொடர்பான முதலீடுகள் மத்திய அரசால் அதாவது, கப்பல் அல்லது நிதி அமைச்சகத்தால் அவ்வப்போது வெளியிடப்படும் வழிகாட்டுதலுக்கு இருக்க வேண்டும் என்பதை இந்த சட்டம் கட்டாயமாக்குகிறது.
ஐஃஎப்எஸ்சி ஆணையம்
வரைவு சர்வதேச நிதி சேவைகள் மைய ஆணைய  ஒழுங்குமுறை, 2022 குறித்து பொதுமக்கள் கருத்து கேட்பு
சர்வதேச நிதி சேவைகள் மைய ஆணையம், வெளிநாட்டு பல்கலைக்கழகங்கள் மற்றும் வெளிநாட்டு கல்வி நிறுவனங்களால் நடத்தப்படும் சர்வதேச கிளை வளாகங்கள் மற்றும் கடலோர கல்வி மையங்களின் செயல்பாட்டிற்கான விரிவான மற்றும் சீரான ஒழுங்குமுறை கட்டமைப்பு ஒன்றை உருவாக்குவதற்கான வரைவு விதிமுறைகளை தயாரித்துள்ளது. உலகளவில் பின்பற்றப்படும் தலைசிறந்த நடைமுறைகளின் அடிப்படையில் தயாரிக்கப்பட்டுள்ள இந்த வரைவு விதிமுறைகள் குறித்து பொதுமக்களிடமிருந்து கருத்து கோரப்பட்டுள்ளது.
மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1838635
பாதுகாப்பு அமைச்சகம்
பாதுகாப்பு அமைச்சகத்தின் ராணுவ விகாரங்கள் துறையில் 780 பொருட்களின் மூன்றாவது நேர்மறை உள்நாட்டு உற்பத்தி பட்டியலுக்கான முன்மொழிகளுக்கு பாதுகாப்பு அமைச்சர் திரு ராஜ்நாத் சிங் ஒப்புதல்
தற்சார்பு இந்தியா முயற்சியின் கீழ், ராணுவத் துறையில் உள்நாட்டு உற்பத்தியை ஊக்குவிக்கும் விதமாக பாதுகாப்பு அமைச்சகத்தின் ராணுவ விகாரங்கள் துறையில் 780 பொருட்களின் மூன்றாவது நேர்மறை உள்நாட்டு உற்பத்தி பட்டியலுக்கான முன்மொழிகளுக்கு பாதுகாப்பு அமைச்சர் திரு ராஜ் நாத் சிங் ஒப்புதல் அளித்துள்ளார்.
இந்த பட்டியலின் விவரங்கள் http://www.srijandefence.gov.in/ என்ற தளத்தில் இடம்பெற்றுள்ளன. பட்டியலில் குறிப்பிடப்பட்டுள்ள காலத்திற்குப் பிறகு இந்த பொருட்கள் அனைத்தும் இந்திய தொழில்துறையினரிடம் இருந்து கொள்முதல் செய்யப்படும்.
டிசம்பர் 2021 மற்றும் மார்ச் 2022-இல் வெளியிடப்பட்ட இரண்டு நேர்மறை உள்நாட்டு உற்பத்தி பட்டியல்களின் தொடர்ச்சியாக தற்போது இந்த பட்டியல் வெளியிடப்பட்டுள்ளது. இந்த பட்டியல்களின்படி, 2500 பொருட்கள் ஏற்கனவே உள்ளூர்மயமாக்கப்பட்டுள்ளன. 458 பொருட்கள் நிர்ணயிக்கப்பட்ட காலத்திற்குள் உள்ளூர் மயமாக்கப்படும். அவற்றிலும் இதுவரை 167 பொருட்களை உள்நாட்டிலேயே தயாரிக்கும் நிலை உள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1854936
சுகாதாரம் மற்றும் குடும்ப நலத்துறை அமைச்சகம்
கொரோனா தொற்றால் தினமும் புதிதாக பாதிக்கப்படுவோர் எண்ணிக்கை கடந்த எட்டு நாட்களாக 50 ஆயிரத்துக்கும் குறைவானது.
கொவிட் 19 தொற்றால் தினமும் புதிதாக பாதிக்கப்படுவோரின் எண்ணிக்கை தொடர்ந்து எட்டாவது நாளாக 50 ஆயிரத்துக்கும் கீழே பதிவாவதாக மத்திய அரசு தெரிவித்துள்ளது.
இந்தியாவில் கடந்த 24 மணி நேரத்தில் 41,100 பேர் மட்டுமே கொவிட் தொற்றுக்காக புதிதாக சிகிச்சை பெற்று வருகின்றனர். கடந்த 7-ம் தேதிதான் புதிதாக சிகிச்சை பெறுவோரின் எண்ணிக்கை 50 ஆயிரத்துக்கும் அதிகமாக இருந்தது. அமெரிக்கா, ஐரோப்பிய நாடுகளில் தொடர்ந்து கொரோனா தொற்று அதிகரித்து வரும் சூழலில், இந்தியாவில் பல்வேறு மக்கள் குழுக்களிடம் கோவிட்டுக்கு ஏற்ற நடத்தை முறைகள் குறித்து வெற்றிகரமாக விழிப்புணர்வு ஏற்படுத்தியதன் விளைவாக, தொற்று குறைந்து வரும்போக்கு பரந்த அளவில் முக்கியத்துவம் பெறுகிறது.
இந்தியாவில் கடந்த 24 மணி நேரத்தில் 42,156 பேர் குணம் அடைந்துள்ளனர். இதன் காரணமாக சிகிச்சை பெறுவோரின் எண்ணிக்கையில் மேலும் சரிவு ஏற்பட்டுள்ளது. இப்போது இந்தியாவில் சிகிச்சை பெறுவோரின் எண்ணிக்கை 4,79,216 ஆக இருக்கிறது. மொத்த தொற்று எண்ணிக்கையில் இது 5.44 % மட்டும்தான்.
புதிதாக சிகிச்சை பெறுவோரை விடவும், புதிதாக குணம் அடைவோரின் எண்ணிக்கை ஒவ்வொரு 24 மணி நேரமும் அதிகரித்து வருகிறது. இன்றைக்கு குணம் அடைந்தோர் விகிதம் 93.09% ஆக உள்ளது. மொத்த குணம் அடைந்தோர் எண்ணிக்கை 82,05,728 ஆக இருக்கிறது. குணம் அடைந்தோர் எண்ணிக்கைக்கும், சிகிச்சை பெற்று வருவோரின் எண்ணிக்கைக்கும் இடையேயான வித்தியாசம் சீராக அதிகரித்து வருகிறது. இப்போது இந்த எண்ணிக்கை 77,26,512 ஆக இருக்கிறது.
கடந்த 24 மணி நேரத்தில் 447 பேர் உயிரிழந்துள்ளனர். இதில் பத்து மாநிலங்கள்/யூனியன் பிரதேசங்களைச் சேர்ந்தவர்கள் மட்டும் 85.01% பேர் ஆகும்.
மேலும் விவரங்களுக்கு கீழ்கண்ட ஆங்கில செய்திக்குறிப்பை காணவும்;
https://pib.gov.in/PressReleasePage.aspx?PRID=1672993
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கானொளி மாநாட்டின் மூலம் கொவிட்-19ஐ எதிர்ப்பதில் ஜம்மு காஷ்மீரின்  தயார் நிலையை மத்திய இணை அமைச்சர்  டாக்டர் ஜிதேந்திர சிங் மதிப்பாய்வு செய்கிறார்.
வடகிழக்குப் பிராந்திய வளர்ச்சி அமைச்சகத்திற்கான மத்திய இணை அமைச்சர் மற்றும் பிரதம மந்திரி அலுவலக இணை அமைச்சரான டாக்டர் ஜிதேந்திர சிங், கொவிட்-19 வைரசை எதிர்ப்பதில் ஜம்மு காஷ்மீரின்  தயார் நிலையை இன்று மதிப்பாய்வு செய்தார். யூனியன் பிரதேசமான ஜம்மு காஷ்மீரின்  மூத்த அதிகாரிகள், அரசு மருத்துவ நிறுவனங்கள் மற்றும் கல்லூரிகளின் தலைவர்கள் ஆகியவர்களுடன் கானொளி மாநாட்டின் மூலம் மறு ஆய்வு நடைபெற்றது.
கொரோனா வைரசைத் திறம்பட எதிர்த்துப் போராடுவதற்காக நோயாளிகளை நேரடியாகக் கையாளும் யூனியன் பிரதேசத்தின் மருத்துவ சகோதரத்துவத்தை, குறிப்பாக இளநிலை மருத்துவர்கள் மற்றும் மருத்துவ அதிகாரிகளை அமைச்சர் பாராட்டினார். கொவிட்-19 ஐ எதிர்த்துப் போராடும் உலகின் முன்னணி நாடுகளில் ஒன்றாக இந்தியா உருவெடுத்துள்ளது என்றார் அவர். தொற்றுநோயை எதிர்த்துப் போராடுவதில் கேரள மாநிலத்தைப் போலவே ஜம்மு காஷ்மீர் சிறந்த மாநிலமாக உருவெடுத்துள்ளது என்றார். டாக்டர் ஜிதேந்திர சிங் கொவிட்-19ஐ எதிர்த்துப் போராட ‘ஆரோக்கியசேது’ பயன்பாட்டை மீண்டும் வலியுறுத்தினார். மருத்துவ மற்றும் சுகாதாரப் பணியாளர்களின் பாதுகாப்பில் அரசு மிகவும் அக்கறை கொண்டுள்ளது என்றும், இந்தக் காரணத்திற்காக சுகாதாரப் பணியாளர்களைப் பாதுகாப்பதற்கான கட்டளை அமல்படுத்தப்பட்டுள்ளது என்றும் டாக்டர் ஜிதேந்திர சிங் கூறினார். தரமான தனி நபர் பாதுகாப்பு உபகரணங்கள் மற்றும் பிற கருவிகள் கிடைப்பதை அதிகரிக்க, யூனியன் பிரதேசங்களின் கோரிக்கையின் அடிப்படையில், யூனியன் பிரதேசங்கள் தொடர்ந்து தனி நபர் பாதுகாப்பு உபரகணங்களையும் மற்றும் கொரோனா வைரசிற்கான சோதனைக் கருவிகளையும் பெறுகின்றன என்று அமைச்சர் தெரிவித்தார்.
மதத்தலைவர்களுடன் கூட்டங்கள் நடத்தப்பட்டுள்ளதாகவும், வீடுகளில் இருந்து பிரார்த்தனை செய்து ஒத்துழைக்குமாறு மக்களைக் கேட்டுக் கொள்ளும் வீடியோக்களும் பரப்பப்படுவதாகவும் மாண்புமிகு அமைச்சருக்குத் தெரிவிக்கப்பட்டது. அனைத்து முன்னணி ஊழியர்களுக்கும் மக்களுக்கும் ஆயுஷ் மருந்துகள் விநியோகிக்கப்படுகின்றன.
பாதுகாப்பு அமைச்சகம்
கொவிட்-19க்கு எதிரான போரில் மக்களுக்கு உதவி செய்வதில் தங்கள் பங்கை செய்யும் முன்னாள் படை வீரர்கள்
நாடு கொரோனாவைரஸுக்கு ஏதிரானப் போரைத் தொடர்ந்துக் கொண்டிருக்கும் வேளையில், ராணுவம், கடற்படை மற்றும் விமானப் படையை சேர்ந்த முன்னாள் படை வீரர்கள் தங்கள் சேவைகளை தாமாக முன் வந்து எந்தத் தன்னலமும் இல்லாமல் அளித்து, குடியியல் நிர்வாகத்துக்கு உதவி வருகிறார்கள்.
இது, ராணுவ அமைச்சகத்தின் முன்னாள் படை வீரர்கள் நலத் துறையால் ஒருங்கிணைக்கப்பட்டு வருகிறது. பிராந்திய ராணுவ வாரியத்தின் மூலமும், மாநில அளவில் மாநில 32 ராணுவ வாரியங்களின் கட்டமைப்பின் மூலமும், மற்றும் நாடெங்கிலும் உள்ள 403 மாவட்ட ராணுவ வாரியங்கள் மூலமும், அனுபவம் மிகுந்தவர்கள் தொடர்புக் கொள்ளப்படுகிறார்கள்.கர்நாடகாவில் இந்த முயற்சியை ஒருங்கிணைத்து வரும் ஓய்வு பெற்ற படைப்பகுதித் தலைவர்  ரவி முன்னிசுவாமி, பெங்களூருவில் 45 அனுபவம் மிக்க மிதிவண்டி ஓட்டுநர்களைக் கொண்டக் குழுவை வழிநடத்துகிறார். வாட்ஸ்அப் குழுவின் மூலம் இயங்கும் இவர்கள், மாநகரத்தில் உள்ள வயது முதிர்ந்தவர்களுக்கும் பலவீனமானவர்களுக்கும் மருந்து மற்றும் அத்தியாவசிய பொருள்களை வழங்குகிறார்கள்.ஆந்திரப் பிரதேச மாநில காவல் துறையினருக்கு 300 தன்னார்வ முன்னாள் படை வீரர்கள் உதவுகிறார்கள். தாடேபள்ளிகுடெம், மேற்கு கோதாவரி மாவட்ட சங்கம் மற்றும் மங்களகிரியில் உள்ள 28 வான் படை படை வகுப்பணி,  முன்னாள் படை வீரர்கள் அமைப்பு போன்ற சில முன்னாள் படை வீரர்கள் சங்கங்கள் ஏழைகளுக்கு உணவு மற்றும் அத்தியாவசியப் பொருள்களை அளிக்கின்றன.ரேஷன் விநியோக மேற்பார்வை, சமூகக் கண்காணிப்பு, தேவைப்படுவோருக்காக சமூக சமையல் அறையை இயக்குதல் மற்றும் வயது முதிர்ந்த முன்னாள் படை வீரர்களுக்கு உதவுதலில், முன்னாள் படை வீரர்களின் குழுவுக்கு உத்திரப் பிரதேசத்தில் உள்ள 75 மாவட்டங்களின் மாவட்ட ராணுவ வாரியங்கள் உதவுவதாக படைப்பகுதித் தலைவர்  ரவி தெரிவித்துள்ளார்.4,200 முன்னாள் படை வீரர்களை ஆளுகை பாதுகாவலர்களாக நியமித்து, அவர்கள் பஞ்சாபின் அனைத்து கிராமத்திலும் தகவல் திரட்டலிலும், சமூகக் கண்காணிப்பிலும் ஈடுபட்டுள்ளதாக பஞ்சாப் மாநில ராணுவ வாரிய இயக்குநர், படைப்பகுதித் தலைவர்  சதீந்தர் சிங் தெரிவித்தார்.சத்தீஸ்கரில் பணிகளை ஒருங்கிணைத்து வரும் ஏர் கமோடோர் ஏ. என். குல்கர்ணி, மாநில காவல் துறைக்கு உதவ பிலாஸ்பூர், ஜன்ஜ்கிர் மற்றும் கோர்பாவில் சில முன்னாள் படை வீரர்கள் மட்டுமே இது வரை நியமிக்கப்பட்டுள்ளதாகக் கூறினார்.அஸ்ஸாமில் உள்ள 19 மாவட்டங்களுக்கு உதவ 300 தன்னார்வ முன்னாள் படை வீரர்களுடன் படைப்பகுதித் தலைவர் நாராயண் சிங் ஜோஷி எஸ் எம்  தயாராக உள்ளார்.அதே போல், ஜார்கண்டை சேர்ந்த படைப்பகுதித் தலைவர்  பதக், ஹரியாணாவை சேர்ந்த கர்னல்  ராகுல் யாதவ் மற்றும் உத்திரகாண்டை சேர்ந்த படைப்பகுதித் தலைவர்  கே பி சந்த் ஆகியோர் தங்களது மாநிலங்களுக்கு இது போன்ற சேவைகளைச் செய்துள்ளார்கள்.
ஒட்டு மொத்த தேசமும் பொது முடக்கத்தின் கீழ் இருக்கும் இந்த சமயத்தில், தன்னார்வ சமுதாயத் தொண்டாக, முன்னாள் படை வீரர் சங்கத்தின் மூலம் ஓய்வு பெற்ற ராணுவ, கடற்படை மற்றும் விமானப் படை வீரர்கள் செய்து வரும் இந்த சேவை பாராட்டுக்குரியது.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
அரியானாவில் ரூ.693 கோடி அம்ருத் திட்டங்கள் நிறைவு: ரூ.1,875 கோடி மதிப்பில் 73 திட்டங்கள் அமல்படுத்தப்படவுள்ளன
புத்துயிர் மற்றும் நகர்ப்புற மாற்றத்துக்கான அடல் திட்டத்தின் கீழ்  அரியானாவில் மேற்கொள்ளப்படும் 136 திட்டங்களின் நிலவரம் குறித்து மத்திய வீட்டு வசதி மற்றும் நகர்ப்புற வளர்ச்சித்துறை செயலாளர் திரு.துர்கா சங்கர் மிஸ்ரா தகவல் தெரிவிக்கப்பட்டது. ரூ.693 கோடியில் மேற்கொள்ளப்பட்ட 63 திட்டங்கள் நிறைவு செய்யப்பட்டுள்ளன. ரூ.1,875 கோடி மதிப்பில் 73 திட்டங்கள் செயல்படுத்தப்பட்டு வருகின்றன. மாநில ஆண்டு செயல் திட்டத்தின் கீழ், அரியானாவுக்கு அனுமதிக்கப்பட்ட மொத்த தொகை ரூ.2,566 கோடி.
ஆன்லைன் மூலம் நடந்த ஆய்வு கூட்டத்தில், பஞ்சாப், அரியானா மற்றும் சண்டிகர் யூனியன் பிரதேச மாநில மூத்த அதிகாரிகளை, திரு. திரு.துர்கா சங்கர் மிஸ்ரா பாராட்டினார். மாநிலங்களில் நடைபெறும் திட்டங்களை குறித்த நேரத்தில் விரைந்து முடிக்கும்படி அவர் கேட்டுக் கொண்டார். மத்திய உதவியை பெற அனைத்து திட்டங்களையும் 2021 மார்ச் 31ம் தேதிக்கள் முடிக்கும்படி அவர் அறிவுறுத்தினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1652949
(Visitor Counter : 83
மின்னணு மற்றும் தகவல் தொழில்நுட்பம்
அடுத்த 4-5 ஆண்டுகளில் ஸ்டார்ட்அப்களின் எண்ணிக்கை 10 மடங்கு அதிகரிக்கும்: மத்திய இணையமைச்சர் ராஜீவ் சந்திரசேகர்
மத்திய திறன் மேம்பாடு மற்றும் தொழில்முனைவு, மின்னணுவியல் மற்றும் தகவல் தொழில்நுட்பத் துறை இணையமைச்சர் திரு ராஜீவ் சந்திரசேகர், யூனிகார்ன்கள் மற்றும் ஸ்டார்ட்அப்களை உருவாக்குவதில் இந்தியாவின் குறிப்பிடத்தக்க முன்னேற்றத்தை விளக்கினார். ஐதராபாத்தில் நடைபெற்ற JITO இன்குபேஷன் இன்னோவேஷன் ஃபவுண்டேஷனின்  6வது நிறுவன நாள் & முதலீட்டாளர்கள்/ஸ்டார்ட்அப் மாநாட்டில் அமைச்சர் கலந்து கொண்டார்.
இந்தியா 2014-ல் இருந்து மேற்கொண்டு வரும் வெற்றிப் பயணத்தை எடுத்துரைத்தார். முக்கியமாக தகவல் தொழில்நுட்பங்களில் கவனம் செலுத்துவதால், அடுத்த 4-5 ஆண்டுகளில் ஸ்டார்ட்அப்கள் மற்றும் யூனிகார்ன்கள் எண்ணிக்கை கணிசமான வளர்ச்சியைக் காணும் என்று அமைச்சர் கலந்துரையாடலின் போது கூறினார்.
“2014 இல், நமது நாட்டின் தொழில்நுட்ப நிலப்பரப்பு தகவல் தொழில்நுட்பத்துடன் மட்டுமே இருந்தது. அப்போதிருந்து, ஆழமான தொழில்நுட்பம், செயற்கை நுண்ணறிவு , தரவு பொருளாதாரம், குறைக்கடத்தி வடிவமைப்பு, மைக்ரோ எலக்ட்ரானிக்ஸ் மற்றும் உயர் செயல்திறன் கணினி போன்ற பல்வேறு களங்களில் வாய்ப்புகள் உருவாகியுள்ளன. பிரதமர் திரு நரேந்திர மோடியின் தொலைநோக்குப் பார்வையின் காரணமாக, ஒரு காலத்தில் ஒட்டுமொத்த தொழில்நுட்ப வெளியில் மூன்றில் ஒரு பங்காக இருந்த பகுதி இப்போது விரிவடைந்துள்ளது, யூனிகார்ன்கள் மற்றும் ஸ்டார்ட்அப்களுக்கான அபரிமிதமான வாய்ப்புகளை இது வழங்குகிறது. 108 யூனிகார்ன்களில் இருந்து அடுத்த 4-5 ஆண்டுகளில் 10,000 ஐ எட்டுவோம் என்று நான் உறுதியாக நம்புகிறேன். இன்று இந்தியாவில் ஒரு லட்சத்திற்கும் அதிகமான ஸ்டார்ட்அப்கள் உள்ளன, அது 10 மடங்கு அதிகரிக்கும்” என்று அமைச்சர் கூறினார்.
திறன் மேம்பாட்டை மேம்படுத்த தொழில்துறைக்கும் அரசுக்கும் இடையிலான கூட்டு முயற்சிகளையும் அவர் பாராட்டினார். திறன் இல்லாத மக்கள்தொகையில் கணிசமான பகுதியினர் எதிர்கொள்ளும் வரலாற்றுச் சவால்களை குறிப்பிட்ட அமைச்சர், பிரதமர் திரு நரேந்திர மோடியின் திறன் இந்தியா முயற்சியின் மாற்றத்தக்க தாக்கத்தை சுட்டிக்காட்டினார்.
“2014ல் 4 இந்தியர்களில் 3 பேர் திறன் பயிற்சி அற்றவர்களாக இருந்தனர். பிரதமர் திரு நரேந்திர மோடியின் திறன் இந்தியா திட்டம் இதை மாற்றியது. பெரிய மற்றும் சிறிய நிறுவனங்களுடன் இணைந்து தொழில்துறையுடன் நாங்கள் தொடர்ந்து பணியாற்றுகிறோம். சமூகம் மற்றும் பெருநிறுவன கூட்டாண்மை என்பது ஸ்டார்ட்அப்களுக்கு மிகவும் முக்கியமான கூறுகளாகும்” என்று அமைச்சர் கூறினார்.
இளைஞர் நலன் மற்றும் விளையாட்டு அமைச்சகம்
இந்திய ஒலிம்பிக் வெற்றி வீரர்களுக்கு சிறப்பான வரவேற்பு அளிக்கப்பட்டது; இந்திய அணி குறித்து அமைச்சர் திரு அனுராக் தாகூர் பெருமிதம்
டோக்கியோவில் நடைபெற்ற ஒலிம்பிக் போட்டிகளில் வெற்றிவாகை சூடி தாயகம் திரும்பிய வீரர்களுக்கு புதுதில்லியில் இன்று மாலை சிறப்பான வரவேற்பு அளிக்கப்பட்டது.
நீரஜ் சோப்ரா, ரவிகுமார் தாஹியா, மீராபாய் சானு, பி வி சிந்து, பஜ்ரங் புனியா, லோவ்லினா பொர்கோஹைன் மற்றும் ஆண்கள் ஹாக்கி அணியினருக்கு புதுதில்லியில் உள்ள அசோகா ஹோட்டலில் நடைபெற்ற பாராட்டு நிகழ்ச்சியில் மத்திய இளைஞர் நலன் மற்றும் விளையாட்டு அமைச்சர் திரு அனுராக் தாகூர் வாழ்த்து தெரிவித்தார்.
மத்திய சட்டம் மற்றும் நீதி அமைச்சர் திரு கிரண் ரிஜிஜு, இளைஞர் நலன் மற்றும் விளையாட்டு இணை அமைச்சர் திரு நிசித் பிரமானிக், விளையாட்டுத்துறை செயலாளர் திரு ரவி மிட்டல் மற்றும் இந்திய விளையாட்டு ஆணையத்தின் தலைமை இயக்குநர் திரு சன்தீப் பிரதான் ஆகியோர் இந்நிகழ்ச்சியில் கலந்து கொண்டனர்.
டோக்கியோவில் நேற்றிரவு நடைபெற்ற ஒலிம்பிக் நிறைவு நிகழ்ச்சியில் கலந்து கொண்டு நீண்ட விமான பயணத்திற்கு பின் தாயகம் திரும்பிய தங்கப்பதக்கம் வென்ற நீரஜ், வெள்ளி வென்ற ரவி, வெண்கலம் வென்ற பஜ்ரங், லோவ்லினா மற்றும் மன்பிரீத் ஆகியோருடன் மீராபாய் மற்றும் சிந்து ஆகியோர் இன்றைய பிரமாண்ட பாராட்டு விழாவில் கலந்து கொண்டனர்.
நிகழ்ச்சியில் உரையாற்றிய திரு அனுராக் தாகூர், “டோக்கியோ 2020 ஒலிம்பிக்கில் பல சாதனைகளை முதல்முறையாக இந்தியா படைத்தது. புதிய இந்தியா உலகத்தில் எவ்வாறு முன்னிலை வகிக்க விரும்புகிறது என்பதன் பிரதிபலிப்பாக ஒலிம்பிக்கில் இந்திய அணியின் வெற்றி விளங்குகிறது,” என்றார்.
மேலும் பேசிய அவர், “சுய ஒழுக்கம் மற்றும் அர்ப்பணிப்பின் மூலம் நாம் வெற்றியாளர்கள் ஆகலாம் என்பதை ஒலிம்பிக் போட்டிகள் நமக்கு கற்றுத் தந்திருக்கிறது. நமது விளையாட்டு வீரர்கள் கிராமங்கள், நகரங்கள், வடக்கு, தெற்கு, கிழக்கு, மேற்கு என நாடு முழுவதிலும் இருந்து வருவதால், விளையாட்டு அனைவரையும் ஒன்றிணைக்கிறது,” என்றார்.
விளையாட்டு வீரர்களை பாராட்டிய திரு கிரண் ரிஜிஜூ, 2028 ஒலிம்பிக்கில் இந்தியா மிகப்பெரும் சக்தியாக திகழும் என்றார். “இதுவரை இல்லாத அளவில் அதிக பதக்கங்களை இந்த ஒலிம்பிக்கில் இந்தியா பெற்றுள்ளது. இது ஒரு வரலாற்று சிறப்பு மிக்க நிகழ்வாகும்,” என்று அவர் கூறினார்.
இந்திய விளையாட்டு வீரர்கள் ஒலிம்பிக்கில் தங்களது சிறப்பான பங்களிப்பின் மூலம் நாட்டை பெருமைப்படுத்தியதாக திரு நிசித் பிரமானிக் கூறினார். வருங்கால சந்ததியினர் விளையாட்டு போட்டிகளில் பங்கேற்று இந்தியாவை பெருமைப்படுத்துவதற்கான ஊக்கத்தை அளிக்கும் நிகழ்ச்சியாக இன்றைய விழா அமைந்துள்ளது என்றும் அவர் தெரிவித்தார்.
பாதுகாப்பு அமைச்சகம்
‘தற்சார்பு இந்தியா திட்டம்’ இந்தியாவை உலகின் வலுவான நாடுகளில் ஒன்றாக மாற்றியுள்ளது என புதுதில்லியில் நிகழ்ச்சி ஒன்றில் பேசிய பாதுகாப்பு அமைச்சர் திரு ராஜ்நாத் சிங் கூறியுள்ளார்
பிரதமர் திரு நரேந்திர மோடியின் தொலைநோக்கு திட்டமான ‘தற்சார்பு இந்தியா’ உலகின் வலுவான, மதிப்புமிக்க நாடுகளில் ஒன்றாக இந்தியாவை மாற்றியுள்ளது. புதுதில்லியில் 2022 செப்டம்பர் 16 அன்று நடைபெற்ற நிகழ்ச்சியில் பேசிய பாதுகாப்பு அமைச்சர் திரு ராஜ்நாத் சிங் இதனைத் தெரிவித்தார். தனது தேவைகளை குறிப்பாக பாதுகாப்பு தொடர்பான தேவைகளை நிறைவேற்ற எந்த நாட்டையும் சார்ந்திருப்பதில்லை என்ற புதிய இந்தியா கனவை நனவாக்க அனைத்து முயற்சிகளையும் அரசு மேற்கொள்ளும் என்று அவர் உறுதிபட தெரிவித்தார்.
பாதுகாப்புத்துறையில் தற்சார்பை எட்டுவதற்கு பாதுகாப்பு அமைச்சகம் எடுத்துள்ள பல்வேறு நடவடிக்கைகளை விவரித்த திரு ராஜ்நாத் சிங், உள்நாட்டிலேயே தயாரிப்பதற்கான சாதனங்களின் பட்டியலில் 310 வகைகளை சேர்த்திருப்பதும் தனியார் துறையை இதில் ஊக்குவித்திருப்பதும் இதற்கான உதாரணங்கள் என்று கூறினார். எதிர்கால சவால்கள் அனைத்தையும் கையாண்டு நவீன ஆயுதங்கள் மற்றும் தளவாடங்களை உள்நாட்டிலேயே தயாரித்து ஆயுதப்படைகளுக்கு வழங்குவதில் அரசு ஊசலாட்டம் இல்லாத உறுதிப்பாட்டைக் கொண்டுள்ளது. அடுத்த சில ஆண்டுகளில் நீர், நிலம், ஆகாயம், விண்வெளி ஆகியவற்றில் பயன்படுத்துவதற்கான நவீன பாதுகாப்பு தளவாடங்களை உற்பத்தி செய்யும் திறன் உள்நாட்டு தொழிற்சாலைகளுக்கு இருக்கும் என்று அவர் மேலும் கூறினார். இதற்குத் தேவையான சூழலை உருவாக்க அரசு அனைத்து முயற்சிகளையும் மேற்கொண்டுள்ளது என்று அவர் தெரிவித்தார்.
ஏற்கனவே ரூ.1,900 கோடியாக இருந்த பாதுகாப்பு சாதனங்களின் ஏற்றுமதி தற்போது ரூ.13,000 கோடியை கடந்துள்ளது என்று அமைச்சர் தெரிவித்தார். 2025-ஆம் ஆண்டுக்குள் பாதுகாப்பு சாதனங்களின் உற்பத்தி இலக்கான ரூ.1.75 லட்சம் கோடியை எட்ட முடியும் என்று நம்பிக்கை தெரிவித்த அவர், இதில், ரூ.35,000 கோடிக்கான ஏற்றுமதியும் அடங்கும் என்றார். நாட்டின் முதலாவது விமானம் தாங்கி போர்க்கப்பல் ஐஎன்எஸ் விக்ராந்த் உள்நாட்டில் தயாரிக்கப்பட்ட 76 சதவீத சாதனங்களுடன் தயாரிக்கப்பட்டு கொச்சியில் 2022 செப்டம்பர் 2, அன்று பிரதமரால் கடற்படையில் இணைக்கப்பட்டதை அமைச்சர் சிறப்பு அம்சமாக குறிப்பிட்டு பேசினார். தற்சார்பை அடைவதற்கான இந்தியாவின் பாதையில் இது ஒரு முக்கியமான மைல்கல் என்றும் அவர் தெரிவித்தார்.
நாட்டில் ஏற்பட்டுள்ள அதிவேகமான வளர்ச்சிக்கு மக்களிடம் உள்ள ஒற்றுமையும், தேசபக்தியும், முக்கிய காரணங்களாக உள்ளன என்று பாதுகாப்பு அமைச்சர் கூறினார். தங்களுக்கான துறைகளில் பணியாற்றும் போது தங்களின் இதயங்களிலும், மனங்களிலும் தேசத்தை மையமாகக் கொண்டிருக்குமாறு மக்களுக்கு வேண்டுகோள் விடுத்த திரு ராஜ்நாத் சிங், இது மட்டுமே நாட்டை மகத்தான உச்சங்களுக்கு கொண்டுசெல்ல உதவும் என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1859762
உள்நாட்டு விமானப் போக்குவரத்து அமைச்சகம்
சிறப்பு விமானங்கள் மூலம், யுக்ரைனின் அண்டை நாடுகளில் இருந்து 2,100க்கும் மேற்பட்ட இந்தியர்கள் இன்று மீட்பு : இதுவரை 15,900க்கும் மேற்பட்ட இந்தியர்கள் தாயகம் அழைத்து வரப்பட்டுள்ளனர்
‘ஆபரேஷன் கங்கா’ திட்டத்தின் கீழ், 11-க்கும் மேற்பட்ட சிறப்பு விமானங்கள் மூலம், 2,135 இந்தியர்கள், யுக்ரைனின் அண்டை நாடுகளில் இருந்து இன்று அழைத்து வரப்பட்டனர். இத்துடன், 15,900 க்கும் மேற்பட்ட இந்தியர்கள் கடந்த பிப்ரவரி 22ம் தேதி முதல் சிறப்பு விமானங்கள் மூலம் இந்தியா அழைத்து வரப்பட்டனர். இதுவரை மொத்தம் 66 சிறப்பு விமானங்கள் மூலம் அழைத்து வரப்பட்ட இந்தியர்களின் எண்ணிக்கை 13,852-ஐ எட்டியுள்ளது. விமானப்படையின் ஜம்போ விமானங்கள், 10 முறை சென்று 2056 பேரை அழைத்து வந்துள்ளது. இந்த பயணத்தில், 26 டன் நிவாரணப் பொருட்களையும் இந்தியா கொண்டு சென்றது.
இந்த சிறப்பு விமானங்களில் இன்று 9 புதுதில்லியிலும், 2 மும்பையிலும் தரையிறங்கியது. புடாபெஸ்ட் நகரத்திலிருந்து 6 விமானங்களும், புகாரெஸ்ட் நகரிலிருந்து 2 விமானங்களும், ரெசஸ்சோ நகரில் இருந்து 2 விமானங்களும், கோசிஸ் நகரில் இருந்து ஒரு விமானமும் வந்தன.
நாளை 8 சிறப்பு விமானங்கள் இயக்கப்பட்டு 1,500 இந்தியர்கள் அழைத்து வரப்படுவர் என எதிர்பார்க்கப்படுகிறது.